Katolski teologa dr. Michael Kleiner je w Smochćicach wo židowskich nałožkach a symbolach přednošował.
Smochćicy (CRM/SN). „Židowstwo přežiwi ze swěrnym swjećenjom sabata“, tak zjima farar dr. Michael Kleiner fenomen eksistency tak mjenowaneho „wuzwoleneho ludu Božeho“ hač do našeho časa. „Z krutej wěru a dodźerženjom swojich tradicijow dźě je lud wuhnanstwo do eksila, mnohe wulke přesćěhanja w běhu lěttysacow kaž tež genocid přežiwił.“ Dobry znajer Stareho zakonja přednošowaše tydźenja w Smochčanskim Domje biskopa Bena wo temje „Nałožki a zwoprawdźenje duchowneho žiwjenja w židowstwje“. Jeho přednošk kaž tež mnohe wot njeho předstajene eksponaty k židowskim wašnjam a ritualam nańdźechu tohorunja mjez serbskimi připosłucharjemi čiły wothłós.
szl_Latn szl_Latn